Vryheid-moord: Span nog besig om leidrade op te volg | Netwerk24
Deur Anlerie De Wet 22 April 2016 16:46
Billy van Rooyen en sy vrou, Karlien, met hul seuntjies, Lodewyk en Izak. Foto: Facebook
Karlien van Rooyen het Vrydagoggend haar man en pa, wat vroeër vandeesweek op die Van Rooyen-familieplaas buite Vryheid in KwaZulu-Natal vermoor is, in trane gaan uitken, sê ’n familielid.
“Daar is nie ’n oomblik dat sy nie huil nie. Sy is in stukke,” sê Leemor Daniel Lombard, Karlien se skoonsuster.
Karlien se man, Billy van Rooyen (38), het Dinsdag net ná 20:00 geluide buite die huis gehoor en uitgegaan om te sien wat aangaan. Hy is twee keer in die bolyf geskiet deur meer as tien aanvallers wat die vier huise op die perseel omring het.
Terwyl Karlien haar sterwende man in die huis probeer insleep het, het haar pa, Ronnie Lombard (62), uit sy huis, wat 10 m van hulle s’n af is, gehardloop gekom.
’n Polisielid, wat anoniem wil bly, sê dit lyk asof ’n gedeelte van Lombard se arm voor sy linkersy was toe hy geskiet is.
“Die wond aan sy sy was groot en dit lyk asof daar ’n hap uit sy arm is,” sê hy.
Billy het op pad hospitaal toe – wat meer as 65 km van die plaas af is – gesterf en sy skoonpa is die volgende oggend in die hospitaal dood.
Billy se pa, Lood, is tydens die aanval teen die voorkop en wang met ’n geweer geslaan. Hy is Woensdagoggend uit die hospitaal ontslaan.
Die polisielid sê die agt mans, wat dieselfde aand ingevat is vir ondervraging, is steeds in aanhouding.
Die polisie het ’n aansoek tot verdere aanhouding van die hof verkry omdat die ondersoekspan nog vrae vir die mans gehad het en omdat die 48-uur-aanhoudingstyd amper verstryk het.
“Daar is nog geen bewyse teen hulle nie, maar die getuienis begin ’n prentjie vorm. Dit lyk asof hulle op die verkeerde tyd op die verkeerde plek was,” sê hy.
Die ondersoekspan sif nog deur die beweerde voormalige veiligheidswag en die huidige een se selfoonrekords om hul getuienis te bevestig.
Die span sê die een het die ander, wat in ’n nabygeleë kroeg was, gebel om hom van die moord te vertel en aangedring dat hy en die ander mense in die kroeg huis toe gaan.
Die twee veiligheidswagte en die ses ander mans is glo op pad huis toe aangekeer en vir ondervraging na die polisie gebring.